“It-28 ta' Jannar huwa l-Jum Ewropew għall-Protezzjoni tad-Dejta. Id-dejta tinsab kullimkien. Meta tuża l-ismartphone tiegħek, tista' tinġabar dwar fejn tinsab, dwar il-gosti tiegħek, dwar il-ħbieb tiegħek, dwar saħħtek… Fl-Ewropa, il-protezzjoni tad-dejta hija dritt fundamentali, u jenħtieġ li nħarsuha. L-2018 se tkun sena importanti għall-protezzjoni tad-dejta fl-Ewropa. Regoli iktar b'saħħithom dwar il-protezzjoni tad-dejta tal-UE se jsiru realtà f'Mejju 2018. Dawn ir-regoli jirrispondu għall-isfidi li d-dinja diġitali tagħna tippreżenta għad-dritt tagħna għall-protezzjoni tad-dejta. Issa li baqa' ftit aktar minn 100 jum qabel l-applikazzjoni tal-liġi l-ġdida, il-Kummissjoni adottat gwida għall-awtoritajiet tal-protezzjoni tad-dejta, l-amministrazzjonijiet nazzjonali u l-impriżi sabiex ikunu ppreparati għall-jum il-kbir. Il-Kummissjoni se tqajjem ukoll kuxxjenza sabiex tiżgura li l-Ewropej ikunu konxji b'mod sħiħ mid-drittijiet tagħhom. L-Ewropej issa se jibbenefikaw minn drittijiet ġodda. Id-dritt għal informazzjoni ċara u li tiftiehem se jwaqqaf lill-kumpaniji milli jinħbew wara lingwaġġ legali kkumplikat biex jiksbu l-kunsens tagħna. Il-portabilità, id-dritt li tittrasferixxi d-dejta tiegħek minn servizz għal ieħor huwa dritt ġdid li jippermetti li wieħed jaqleb faċilment minn servizz għal ieħor. Id-drittijiet eżistenti, bħad-dritt li tintesa, issa huma ċċarati. Regoli aħjar għall-protezzjoni tad-dejta jfissru wkoll sigurtà aħjar onlajn. Nofs l-utenti tal-internet Ewropej huma inkwetati dwar l-użu ħażin tal-informazzjoni personali tagħhom. Jekk id-dejta personali tiegħek hijia miżmuma minn kumpanija esposta minħabba attakk ċibernetiku, il-kumpanija se jkollha tinforma lill-awtoritajiet u lill-utenti tagħha fi żmien 72 siegħa. Novità ġdida oħra importanti tar-regoli l-ġodda hija li jiggarantixxu li kull meta d-dejta personali taqsam il-fruntieri, il-protezzjoni tivvjaġġa magħha. Jekk kumpanija tiġbor id-dejta fl-Ewropa, se jkollha tirrispetta l-istandards Ewropej ukoll jekk tanalizzaha barra mill-Ewropa. Dan huwa essenzjali f'dinja globalizzata u konnessa. L-Unjoni Ewropea hija kburija li tinsab fuq quddiem u li qed tistabbilixxi standard għoli għall-protezzjoni tad-dejta madwar id-dinja. Aħna nimpenjaw ruħna li nippromwovu l-valuri tagħna tal-protezzjoni tad-dejta fuq livell internazzjonali. L-ekonomiji tagħna jiddependu ħafna fuq il-flussi internazzjonali tad-dejta. Fl-2016 nedejna t-Tarka tal-Privatezza UE-US biex niffaċilitaw l-iskambji mal-Istati Uniti. Issa qed niddiskutu mal-Ġappun biex niffinalizzaw il-passi formali biex nippermettu l-fluss ħieles ta' dejta personali bejn l-UE u l-Ġappun. Dawn l-iskambji jirrispettaw għal kollox l-istandards tal-protezzjoni tad-dejta, filwaqt li jiffaċilitaw il-kummerċ. Ninsabu impenjati biex niżguraw li s-sigurtà, il-kummerċ u l-protezzjoni tad-dejta personali jimxu id f'id mal-modernizzazzjoni u mal-innovazzjoni, kemm fil-livell Ewropew kif ukoll f'dak globali.” Sfond Kull sena fit-28 ta' Jannar, il-Kummissjoni Ewropea tiċċelebra l-jum Ewropew tal-Protezzjoni tad-Dejta. Ir-riforma tar-regoli dwar il-protezzjoni tad-dejta ġiet maqbula f'April 2016 (dikjarazzjoni). Ir-regoli l-ġodda tal-UE dwar il-protezzjoni tad-dejta se japplikaw mill-25 ta' Mejju 2018 (jekk jogħġbok ara l-istqarrija għall-istampa). F'Jannar 2017, il-Kummissjoni pproponiet li tallinja r-regoli għall-komunikazzjonijiet elettroniċi (ePrivacy) mal-istandards il-ġodda ta' livell dinji tar-Regolament Ġenerali tal-Protezzjoni tad-Data tal-UE. F'Settembru 2017, il-Kummissjoni pproponiet sett ġdid ta' regoli biex tirregola l-fluss ħieles tad-dejta mhux personali fl-UE. Flimkien mar-regoli diġà eżistenti għad-dejta personali, il-miżuri l-ġodda se jippermettu l-ħżin u l-ipproċessar tad-dejta mhux personali madwar l-Unjoni sabiex tissaħħaħ il-kompetittività tan-negozji Ewropej u jiġu mmodernizzati s-servizzi pubbliċi. Iż-żewġ proposti għad irid jintlaħaq qbil dwarhom mill-Parlament Ewropew u mill-Istati Membri. Bi tħejjija għall-applikazzjoni tar-Regolament Ġenerali dwar il-Protezzjoni ta' Dejta fil-25 ta' Mejju, il-Kummissjoni ppubblikat linji gwida mfassla biex jgħinu liċ-ċittadini, lin-negozji, lill-organizzazzjonijiet u lill-amministrazzjonijiet pubbliċi sabiex jikkonformaw mar-regoli l-ġodda dwar il-protezzjoni tad-dejta u jibbenefikaw minnhom. Barra mil-linji gwida, il-Kummissjoni nediet ukoll sit web ġdid, disponibbli fil-lingwi kollha tal-UE, li fih FAQ, eżempji prattiċi u web links għal gwida aktar ċara u prattika lejn l-adozzjoni ta' regoli ġodda. Għal aktar informazzjoni, żur is-sit europa.eu/dataprotection.